UBERA ARANZETA (EH Bildu, 2014-05-29):
Nik pentsatzen nuen homilia zaleak jeltzaleak zirela, jainkoa eta lege zaharra.
Gu errealistak gara, agian bakoitzak hemen gauzak bere betaurrekoekin ikusten ditu baina ez duguna ulertzen da, nola izan daiteke Anoetako estadioaren obra estrategikoa.
Hau da, aulki batzuk gehitzea aurpegi garbiketa bat, estrategikoa. Estrategiakoa donostiarrentzat, estrategikoa gipuzkoarrentzat eta Euskal Herrirako. Hori ez dut ulertzen. Hemen ikusten ari garena da, estrategikoa dena EAJrentzat dela, harria. Edozer gauza, edozer gauza baina harri puska bat daukana.
Pertsonak egin beharko duguna da gure poltsikoa harriz bete eta horrela, estrategikoak izango gara eta pertsona helburu izango da Jaurlaritzarentzat eta EAJrentzat.
Eskatzen duguna da, eta guri ongi iruditzen zaigu, zilegi iruditzen zaigu, babesten dugu proiektu hori Errealarentzat estrategikoa izatea, baina diru publikoaz ari gara hitz egiten. Eta erakundeok diru publikoa gestionatzen dugu, guztion diru publikoa.
Eta iruditzen zaigu, momentu honetan, beste lehentasun batzuk daudela. Eta atzo EAJko bozeramailea ere, egon zen Hezkuntza Batzordean eta ikusi zuen zein zen errealitatea. Gasteizen bertan, Zabalgana auzoan dauden hainbat familia, 500 eta piko ume plaza gabe, eskola bila, beren auzoan ez dute ikastetxerik. Sopuertan ez dago eskola publikorik, garraio publiko gabezia ikaragarria, Araban hasitan.
Baina ari gara oinarri oinarrizko zerbitzuak, Administraziotik herritarrei eskaini behar dizkiegunak. Hori bai dela estrategikoa eta hori bai dela lehentasuna. Eta momentu honetan, gisa horretako obra bat, ditugun gabeziak eta hutsuneen aurretik planteatzea, ez zaigu zilegia iruditzen.
Errealarentzat bai izango da, eta normala da bera eske aritzea, baina guk beste perspektiba batekin jokatu behar dugu eta ekintzaileak izan behar gara. Noski ezin garela geratu, are gutxiago krisian egonda eta gauden egoeran. Baina pertsonak aurrean jarrita.
Lehen esan dut eta ikusi dugu zein den errealitatea. Zein den errealitatea. Errealitatea izan beharko litzateke, langabezian dauden pertsonei lanpostuak sortzea. Ikastetxerik ez duten umeei, ikastetxeak eskaintzea. Osasun publiko erabiltzaileei zerbitzu guztiak eskaintzea eta luze jarrai genezake, luze eta hori da ekintzaileak izatea.
Eta agian hori guztia betetzen baldin badugu ba edukiko dugu dirua ere obra hori egiteko. Baina obra horretan hasi aurretik, kirolean ere inbertitu genezake, Errealak berak ere kirol proiektu bat dauka ez dena elitera mugatzen eta elite hori egoteko Gipuzkoa osoan zehar kirol proiektu sendo bat bideratzen du, Gipuzkoako mutiko guztiekin lantzen duena, herri guztietan lantzen dena. Futbol talde txikietan lantzen dena.
Hori babestu beharko dugu, ezta? Iruditzen zait aulki batzuk gehiago ipintzea baino, hori estrategikoagoa izango dela, ezta? Iruditzen zait. Baina beno eta guk garbi esan dugu zer egingo dugun. Esan dugu garbi Donostian, Aldundian eta hemen.
Esaten dugu proiektuari bai. Aurrera, Errealak hori egin nahi baldin badu aurrera, ez dugu oztoporik jarriko eta gu gauden erakundeetan administratiboki bideak irekiko ditugu, baina diru publikorik gabe eta finantziazioa ba Errealak ikusiko du nondik bilatzen duen.
Baina iruditzen zaigu momentu honetan ez dela arduraz jokatzea, diru publikoa horretarako bideratzea eta luze jarrai genezake. Eta iruditzen zaigu pertsonak helburu izatea hori dela. Eta hanka sartuko dugu eta autokritikoak gara gure lanarekin eta gure buruarekin, baina saiatzen gara gutxienez pertsonak lehenengo jartzen.
Eta noski azpiegiturak ere egin beharko direnik, baina lortu egin beharko ditugu aurretik zer doan. Ezin gara ahaztu momentu honetan langabezian daukagun portzentaia, ia % 18a. Pobrezia arriskuan % 10a. Hilabete bukaerara iristeko zailtasunak dituzten familiak % 12,3ra iritsi dira.
Eta gu ari gara pentsatzen Anoetarako obran? Baina beno, zer da hau? Eta horrek ere guztion ekonomian, Donostiako ekonomian, Gipuzkoako ekonomian ere pertsonetan inbertitzeak badu itzulera, badu eragina ogasunean. Ze jende horrek lana daukanean deklaratzen du ogasunean. Ekonomian ere itzulera dauka, abar eta abar. Luze hitz egin genezake.
Beraz, laguntzeko prest baina arduraz eta momentu honetan horrelako obra batetarako diru publikorik ez.